Jesper Piitulainen

**Jesper Piitulainen** (s. 13. elokuuta 1991 Savonlinna) on suomalainen jääkiekkoilija. Hän on pelipaikaltaan oikea laitahyökkääjä. Piitulainen laukoo oikealta. Hän on pelannut suurimman osan urastaan SM-liigaa Mikkelin Jukureissa vuosina 2016–2026. Hän on seuran liigahistorian pitkäaikaisin pelaaja. Piitulainen johtaa myös kauden 2025–2026 jälkeen Jukurien SM-liigan kaikkien aikojen runkosarjan ottelu-, piste-, maali- ja syöttöpörssiä tehtyään 516 ottelussa tehot 97+144=241. Hän johtaa seuran ottelutilastoa myös Mestis-ottelut huomioiden 568 runkosarjaottelullaan. Piitulainen toimi Jukurien kapteenina kausina 2020–2021 ja 2024–2026.

## Ura
### Seuraura
Piitulainen on Savonlinnan Pallokerhon kasvatti. Kaudella 2008–2009 hän voitti A-nuorten II-divisioonan syöttöpörssin 23 syöttöpisteellään. Piitulainen teki huhtikuussa 2009 vuoden mittaisen sopimuksen SaPKon Mestis-joukkueen kanssa. Hän väläytteli ajoittainen alkukaudella 2009–2010, mutta nousi Oskar Essénin loukkaantumisen myötä aina SaPKon ykkösketjuun ja pelasi onnistuneen tulokaskauden tehden 41 runkosarjaottelussa tehot 6+16=22. Piitulainen palkittiin kauden päätteeksi koko Mestiksen parhaana tulokkaana. Huhtikuussa 2010 hän teki vuoden mittaisen jatkosopimuksen SaPKon kanssa.

Kaudella 2010–2011 Piitulainen oli SaPKon kolmanneksi paras pistemies Kalle Konstin kanssa tehoilla 9+27=36. Hän pelasi kauden aikana Mestistä myös kolmen ottelun verran alle 20-vuotiaiden maajoukkueessa tehden kolme syöttöpistettä. Piitulainen sijoittui näin ollen koko Mestiksen pistepörssissä yhdeksänneksi. Hänet valittiin kauden päätteeksi sarjan toiseen tähdistökentälliseen. Kaudeksi 2011–2012 Piitulainen siirtyi Mikkelin Jukurien riveihin. Hän voitti tehoilla 16+26=42 joukkueen sisäisen pistepörssin, kuten myös kevään 2012 pudotuspeleissä tehoilla 3+6=9. Piitulainen jakoi runkosarjan pistepörssin viidennen sijan Tuton Antti Virtasen kanssa. Hänet äänestettiin kauden päätteeksi taas Mestiksen toiseen tähdistökentälliseen.

Kaudeksi 2012–2013 Piitulainen siirtyi kaksivuotisella sopimuksella SM-liigajoukkue Saimaan Palloon, jonka päävalmentajaksi siirtyi SaPKosta tuttu Pekka Tirkkonen. Hän sai liigadebyytissään, kauden avauskierroksella 13. syyskuuta 2012 pelatussa vierasottelussa Oulun Kärppiä vastaan jääaikaa 10.52 minuuttia. Piitulainen sai SaiPan 2–4-voittoon ottelussa myös yhden syöttöpisteen Per Savilahti-Naganderin tekemään voittomaaliin. Hänen liigauransa avausmaali syntyi 2. lokakuuta 2012 vieraissa Tampereen Ilvestä vastaan. Yhteensä Piitulaisen tulokaskausi toi 37 runkosarjaottelussa tehot 7+8=15. Hän pelasi kauden aikana myös yhteensä seitsemän Mestis-ottelun verran lainalla Kiekko-Vantaassa ja Jukureissa. Kaudella 2013–2014 Piitulainen vakiinnutti paikkansa SaiPan kokoonpanossa ja teki 40 runkosarjaottelussa tehot 11+10=21. Hän teki joulukuussa 2013 kuusia maalia neljään otteluun.

Huhtikuussa 2014 Piitulainen teki kaksivuotisen sopimuksen Rauman Lukon kanssa. Kahden siellä vietetyn vuoden jälkeen hän palasi kaudeksi 2016–2017 vuoden mittaisella SM-liigaan nostettuun Mikkelin Jukureihin. Joukkuetta valmensi Piitulaiselle Lukosta tuttu Risto Dufva. Piitulainen nimettiin Jukurien varakapteeniksi. Joulukuussa 2016 hän teki joukkueen kanssa vuoden mittaisen jatkosopimuksen. 18. tammikuuta 2017 KooKoota vastaan pelatun vierasottelun päätteeksi Piitulainen käytti Jukurien pukukopissa rasistista ja seksististä kieltä huudahdettuaan joukkueen voitonhuumassa sanan "neekerihuora". Huudahdus kuului Jukurien Facebook-sivuilla näytetyssä livevideossa. Hän sai tapauksen johdosta joukkueen viestintäosastolta nuhteet, jotka Piitulainen otti vastaan katuvaisesti. Lisäksi Jukurien päävalmentaja Risto Dufva poisti hänet joukkueen kapteenistosta, jossa Piitulaisen korvasi Miika Koivisto.

Kaudeksi 2017–2018 Piitulainen nimettiin takaisin Jukurien varakapteeniksi. Hän oli joukkueen kolmanneksi paras pistemies tehoilla 10+20=30. Maaliskuussa 2018 Piitulainen teki Jukurien kanssa kaksivuotisen jatkosopimuksen. Kaudella 2018–2019 hän jakoi tehoilla 12+16=28 joukkueen sisäisen maalipörssin toisen sijan Miika Roineen ja Mika Partasen kanssa edellään Vadim Pereskokov sekä sijoittui sisäisessä pistepörssissä kolmanneksi. Kaudella 2019–2020 Piitulainen oli tehoilla 12+16=28 Jukurien toiseksi paras pistemies kesken kauden Sveitsiin siirtyneen Vadim Pereskokovin jälkeen. Tammikuussa 2020 hän teki seuran kanssa kaksivuotisen jatkosopimuksen.

Piitulainen nimettiin kaudeksi 2020–2021 Jukurien kapteeniksi. Hän oli tehoilla 11+13=24 joukkueen toiseksi paras maalintekijä ja neljänneksi paras pistemies. Kaudeksi 2021–2022 Piitulainen nimettiin Jukurien varakapteeniksi, kun joukkueen uudeksi kapteeniksi valittiin Petrus Palmu. Hänen roolinsa pieneni kärkiketjuista nelosketjuun ja Piitulainen jäi ajoittain myös kokoonpanon ulkopuolelle, mutta Jatkoaika.com-verkkolehden pelaaja-arvion mukaan hän hoiti roolinsa kuitenkin mallikkaasti. Huhtikuussa 2022 Piitulainen teki Jukurien kanssa vuoden mittaisen jatkosopimuksen. Tammikuussa 2023 hän teki seuran kanssa kaksivuotisen jatkosopimuksen.

Kaudeksi 2023–2024 Piitulainen nimettiin yhden kauden tauon jälkeen takaisin Jukurien varakapteeniksi. Hänen tuloksellinen panoksensa jäi aiempaa pienemmäksi ja Piitulainen teki runkosarjassa 49 ottelussa 14 tehopistettä. Neljännessä puolivälieräottelussa 26. maaliskuuta 2024 Oulun Kärppiä vastaan Piitulainen teki SM-liigauransa ensimmäisen pudotuspelimaalin, joka jäi Jukurien 5–2-voittoon päättyneen ottelun voittomaaliksi ja kavensi ottelusarjan 3–1:een. Kärpät kuitenkin eteni välieriin otteluvoitoin 4–2.

Kaudeksi 2024–2025 Piitulainen nimettiin takaisin Jukurien kapteeniksi. Hän teki SM-liigan yhden kauden piste-ennätyksensä tehoilla 15+18=33, joilla Piitulainen jakoi joukkueen sisäisen maalipörssin voiton Aleks Haatasen kanssa ja sijoittui sisäisessä pistepörssissä kolmanneksi. Joulukuussa 2024 hän teki Jukurien kanssa vuoden mittaisen jatkosopimuksen. Kaudella 2025–2026 Piitulainen sivusi SM-liigan yhden kauden piste-ennätystään tehoilla 13+20=33, joilla hän voitti joukkueen sisäisen pistepörssin. Maaliskuussa 2026 Jukurit tiedotti, että hän jättää seuran kauden 2025–2026 jälkeen. Jukurit kunnioitti Piitulaisen aikaan seurassa kauden viimeisessä kotiottelussaan KooKoota vastaan.

### Maajoukkueura
Piitulainen on pelannut 13 nuorten maaottelua.

## Muuta
Piitulaisen pikkuveli Kasper pelasi omalla urallaan hyökkääjänä Mestis-tasolla SaPKossa.

## Tilastot

## Lähteet
*
*
*

### Viitteet